**Құрметті ұстаздар!**

**Қымбатты оқушылар, ата-аналар!**

Сіздерді бүгінгі жарқын да қуанышты, айтулы мереке – Білім күнімен шын жүректен құттықтаймын!

1 қыркүйек – әр адамның көкейінде жақсы естелік қалдыратын, жарқын да жылы сезімдерге толы ерекше күн. Бұл күн тек атаулы мереке ғана емес, бұл әрбір білім алуға талпынған адам үшін жаңа білім, жаңа табыс, жаңа жетістіктерге жету бастамасы, еліміздің болашағына әсер ететін жауапты кезең.

Расында, білім – ғылымның іргетасы, мемлекет дамуының алтын арқауы. Ал білім кемесін мініп ілім іздеп, алға қарай ұмтылу – әр азаматтың борышы. Президентіміз Қасым-Жомарт Кемелұлы Тоқаев атап өткендей, цифрлық дәуірдегі жаңа білім мен дағдылар жаңа буынның болашақ табысының кілті болып табылады. Сондықтан да осынау жаһандану процесі барысында біз білім сапасына ерекше көңіл бөлуіміз керек! Сонда ғана бәсекеге қабілетті ел боламыз.

**Аяулы ұстаздар мен оқушылар!**

Білім күнінен бастау алған жаңа оқу жылында Сіздерге сәттілік, тың бастамалар мен жарқын жетістіктер тілеймін. Келешектеріңіз кемел, болашақтарыңыз  нұрлы болсын. Көздеген мұрат-мақсаттарыңызға қол жеткізіп, армандарыңыз орындалсын. Ер ертеңі еңселі, Тәуелсіздігіміз тұғырлы болғай!